alltysk
Store norske leksikon,Historie,Verdens historie og samtidshistorie,Europa,Tysklands historie
Alltysk er et begrep som ble brukt om den imperialistiske og nasjonalistiske propagandaen i Tyskland, særlig før første verdenskrig.
I 1891 ble Allgemeiner Deutscher Verband grunnlagt som protest mot den tyske overenskomsten med Storbritannia samme år, der Tyskland gav avkall på Zanzibar mot å få Helgoland. I 1894 antok organisasjonen navnet Alldeutscher Verband. Den agiterte først og fremst for en kraftig kolonipolitikk, og arbeidet også blant tyskere i utlandet og mot de nasjonale minoritetene i Tyskland. Under første verdenskrig krevde organisasjonen vidtgående anneksjoner, men kom etter hvert i skyggen av andre nasjonalistiske organisasjoner.Alldeutscher Verband ble oppløst i 1939. Les mer i Store norske leksikon pangermanisme imperialisme kolonialisme Tysklands historie